ประกาศคณะกรรมการว่าด้วยฉลาก ฉบับที่ 31 (พ.ศ. 2529) เรื่อง  กำหนดถุงมือยางเป็นสินค้าที่ควบคุมฉลาก

ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๓๑ (พ.ศ. ๒๕๒๙)
เรื่อง
กำหนดถุงมือยางเป็นสินค้าที่ควบคุมฉลาก
  

โดยที่ปรากฏว่า
ถุงมือยางส่วนใหญ่ที่จำหน่ายอยู่ในขณะนี้ไม่มีฉลาก
สมควรที่จะกำหนดให้ถุงมือยางเป็นสินค้าที่ควบคุมฉลาก

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑ ประกาศนี้ไม่ใช้บังคับแก่
(๑)
ถุงมือยางทางการแพทย์
(๒)
ถุงมือยางที่ผลิตเพื่อการส่งออก ซึ่งได้ปฏิบัติตามเงื่อนไข ดังต่อไปนี้
(ก)
ถุงมือยางดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For
Export Only
(ข)
ถุงมือยางดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ
๒
ให้ถุงมือยางเป็นสินค้าที่ควบคุมฉลาก

ข้อ
๓ ถุงมือยางที่จะนำออกขาย
ต้องจัดให้มีฉลาก ปิด หรือติดไว้ที่ถุงมือยางหรือภาชนะบรรจุ

ข้อ
๔
ฉลากนั้นต้องใช้ข้อความเป็นภาษาไทยให้เห็นและอ่านได้ชัดเจน
ข้อความในฉลากอย่างน้อยต้องมีสาระสำคัญ ดังต่อไปนี้
(๑) ในกรณีที่เป็นสินค้าที่ผลิตในราชอาณาจักร
ให้ระบุชื่อผู้ผลิตและสถานที่ประกอบการของผู้ผลิต
ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการของผู้นำเข้า
ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้าเพื่อการขายของผู้ประกอบธุรกิจรายอื่น
คู่กรณีจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายใดรายหนึ่งแต่เพียงรายเดียวแทนก็ได้
แต่ผู้ผลิตหรือผู้นำเข้าดังกล่าวจะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้
(๒) ชื่อประเทศที่ผลิต
(๓) เดือน และปีที่ผลิต
(๔) ขนาด
(๕)
วัตถุประสงค์ของการใช้งานซึ่งจะแสดงรูปภาพแทนก็ได้ เช่น งานอุตสาหกรรม
งานเคมีภัณฑ์ งานไฟฟ้าหรืองานเกี่ยวกับอาหาร
(๖) คำแนะนำเกี่ยวกับการใช้และการเก็บรักษา
(๗) คำเตือนมีข้อความว่า ห้ามใช้ในการไฟฟ้า สำหรับถุงมือยางที่ไม่มีวัตถุประสงค์ให้ใช้ในงานไฟฟ้า หรือ ห้ามใช้ในงานเกี่ยวกับอาหาร
สำหรับถุงมือยางที่ไม่มีวัตถุประสงค์ให้ใช้ในงานเกี่ยวกับอาหาร แล้วแต่กรณี

ข้อ ๕
ให้ถุงมือยางที่ควบคุมฉลากที่นำเข้ามาในราชอาณาจักรเพื่อขายได้รับการยกเว้นไม่ต้องจัดให้มีฉลากในขณะนำเข้าที่ด่านศุลกากร
แต่ต้องจัดให้มีฉลากตามประกาศนี้ก่อนที่จะนำออกขาย

ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]


ประกาศ ณ วันที่ ๔
พฤษภาคม ๒๕๒๙
มาลดี วสีนนท์
ประธานกรรมการว่าด้วยฉลาก






มณฑิตา/ผู้จัดทำ
๑๗ ธันวาคม ๒๕๕๓

พัสสน/ผู้ตรวจ
๒๐ มกราคม ๒๕๕๔


[๑] ราชกิจจานุเบกษา
เล่ม ๑๐๓/ตอนที่ ๒๐๖/หน้า ๕๕๙๘/๒๕ พฤศจิกายน ๒๕๒๙